১৮৯৮ সালে ২৬ এপ্রিল স্পেনের সেভিলে (স্প্যানিশ-এ ‘সেবিয়া’) জন্মেছিলেন বিসেন্তে আলেকজান্দ্রে। ঠিক একই বছর, কিন্তু মাস দুয়েক পরে, লোরকাও স্পেনে জন্মগ্রহণ করেন। আলেকজান্দ্রে মারা যান ১৯৮৪ সালের ১৪ ডিসেম্বর। তাঁর ছেলেবেলা কেটেছে সেভিলের দক্ষিণপূর্বে অবস্থিত ভূমধ্যসাগরের কিনারায় মালাগাতে, যদিও পরে তিনি মাদ্রিদের স্থায়ী বাসিন্দা হন। ওই মাদ্রিদেরই একটি প্রধান বিশ্ববিদ্যালয়ে তিনি আইন পড়েন এবং পরে বাণিজ্য আইনের শিক্ষকও হন। একই সঙ্গে তিনি এমনকি অর্থনীতির একটি রিভিউধর্মী জার্নাল সম্পাদনার কাজে সহযোগিতাও করেন। একসময় বিসেন্তে আলেকজান্দ্রে রেলওয়ে কোম্পানিতে চাকরি নেন এবং তাঁর জীবনের প্রথম প্রকাশিত রচনাগুলো ছিল রেলগাড়ি নিয়েই, যে রেলগাড়ি অবশ্য রূপক ও চিত্রকল্প হয়ে মাঝেমধ্যে তাঁর কবিতায় হাজির হয়েছে, যদিও তাঁর কবিতার ভাষাশিল্প আর বাণিজ্য আইনের ‘দুর্ভাষা’ একই সঙ্গে যায় না। তবে হয়তো এভাবে বলা যায় যে, তিনি তাঁর কবিতায় ঘটিয়েছিলেন এক নতুন চৈহ্নিক অর্থনীতির উদ্বোধন, যে অর্থনীতিতে শব্দ ও চিহ্নের উৎপাদন, বিনিময় এবং বণ্টন সনাতন বুর্জোয়া কার্য-কারণ সম্পর্ককে তছনছ করে দিয়ে কবিতার স্পেসে তৈরি করেছে নেতি, অস্তি ও গতির এক নতুন ভাষা।